
COMUNICAT DE PRESĂ

VERIFICĂRI PENTRU RESPECTAREA LEGISLAȚIEI ÎN ZILELE CU TEMPERATURI  RIDICATE


Având în vedere evoluția condițiilor meteorologice din această perioadă, Inspectoratul Teritorial de Muncă (ITM) Timiș reamintește tuturor angajatorilor obligația legală de a implementa măsurile de protecție prevăzute de O.U.G. nr. 99/2000 în perioadele cu temperaturi extreme pentru protecţia persoanelor încadrate în muncă.
Conform legislaţiei în vigoare, în situaţia în care în judeţul nostru se înregistrează temperaturi de peste 37°C sau depăşirea pragului valoric al indicelui de confort termic (temperatură – umiditate), inspectorii de muncă monitorizează aplicarea de către angajatori a prevederilor O.U.G. nr. 99/2000.
​Prin temperaturi ridicate extreme se înțeleg temperaturile exterioare ale aerului, care depăşesc +37°C sau, corelate cu condiţii de umiditate mare, pot fi echivalate cu acest nivel.  Administrația Națională de Meteorologie (C.M.R. Banat-Crişana) are obligația de a comunica zonele în care temperatura, respectiv indicele temperatură-umiditate atinge pragurile valorice menționate, precum și zonele pentru care se prognozează atingerea sau depășirea acestor praguri.

Măsurile pentru asigurarea condiţiilor de microclimat la locul de muncă vor fi stabilite de angajator, împreună cu reprezentanţii sindicatelor sau, după caz, cu reprezentanţii aleşi ai salariaţilor. În unităţile în care funcţionează comitetele de securitate şi sănătate în muncă, măsurile vor fi stabilite de acestea.
Pentru asigurarea condiţiilor de microclimat la locul de muncă în instituţii şi în unităţi finanţate din fonduri bugetare şi extrabugetare măsurile vor fi stabilite de ordonatorii de credite, respectiv de conducătorii instituţiilor.
În perioadele cu temperaturi ridicate extreme, în sensul art.1, din O.U.G. nr.99/2000 angajatorii trebuie sa asigure următoarele măsuri minimale: 

A. Pentru ameliorarea condițiilor de muncă:
· reducerea intensităţii şi ritmului activităţilor fizice;
· asigurarea ventilaţiei la locurile de muncă;
· alternarea efortului dinamic cu cel static;
· alternarea perioadelor de lucru cu perioadele de repaus în locuri umbrite, cu curenţi de aer.
B. Pentru menţinerea stării de sănătate a angajaţilor sunt necesare următoarele:
· asigurarea apei minerale adecvate, câte 2-4  litri/persoană/schimb;
· asigurarea echipamentului individual de protecţie;
· asigurarea de duşuri.
Conform art.6 din OUG 99/2000, angajatorii care nu pot asigura condițiile prevăzute la art. 4 (A) și 5 (B) vor lua, de comun acord cu reprezentanții sindicatelor sau cu reprezentanții aleși ai salariaților, după caz, următoarele măsuri:
a) reducerea duratei zilei de lucru,
b) eșalonarea pe două perioade a zilei de lucru: pana la ora 11:00 şi după ora 17:00,în cazurile prevăzute la art.4;
c) întreruperea colectivă a lucrului cu asigurarea continuităţii activităţii în locurile în care aceasta nu poate fi întreruptă, potrivit prevederilor legale.
(1) Măsurile prevăzute la alin. (1) se vor stabili dacă temperaturile extreme se menţin pe o perioadă de cel puţin două zile consecutiv.
(2) Perioadele de reducere a duratei zilei de lucru, de eşalonare a zilei de lucru sau de întrerupere colectivă a lucrului se vor stabili o dată cu măsurile prevăzute la alin. (1).



Pentru a preveni unele îmbolnăviri determinate de munca în condiţii de temperaturi extreme ridicate, se vor lua următoarele măsuri:
a)	asigurarea de către angajator a examenului medical la angajare şi a controlului medical periodic, urmârind depistarea precoce a contraindicaţiilor pentru muncă la temperaturi crescute;
b)	asigurarea primului ajutor şi a transportului la cea mai apropiată unitate sanitară a persoanelor afectate;
c) trecerea, după posibilităţi, în alte locuri de muncă sau reducerea programului de muncă pentru persoanele cu afecţiuni, care au contraindicaţii privind munca la temperaturi extreme ridicate.

Constituie contravenţii şi se sancţionează cu amenda de la 1.500 lei la 2.500 lei (dacă faptele nu au fost săvârşite în astfel de condiţii încât să fie considerate, potrivit legii penale, infracţiuni), încălcarea următoarelor prevederi legale:
  a) asigurarea de către angajator a examenului medical la angajare şi a controlului medical periodic, urmărind depistarea precoce a contraindicatiilor pentru munca la temperaturi ridicate;
    b) asigurarea primului ajutor şi a transportului la cea mai apropiată unitate sanitară a persoanelor afectate;
    c) trecerea, după posibilităţi, în alte locuri de muncă sau reducerea programului de muncă pentru persoanele cu afecţiuni, care au contraindicații privind munca la temperaturi extreme ridicate.
Prevederile referitoare la contravenţii se completează cu dispoziţiile O.G. nr. 2/2001, privind regimul juridic al contravenţiilor, cu modificările și completările ulterioare.

Doamna inspector șef Ileana Mogoșanu atrage atenția angajatorilor că protecția pe timp de caniculă nu este opțională, ci este o cerință obligatorie și un act de respect față de angajați. ITM TIMIȘ va acționa cu fermitate și va aplica sancțiunile prevăzute de lege în cazul acelor angajatori care pun obiectivele financiare mai presus de siguranța și sănătatea lucrătorilor.
​

Conform prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecția datelor), informațiile referitoare la datele cu caracter personal cuprinse în acest document sunt confidențiale. Acestea sunt destinate exclusiv persoanei/persoanelor menționate ca destinatar/destinatari și altor persoane autorizate să-l primească. Dacă ați primit acest document în mod eronat, vă adresăm rugămintea de a returna documentul primit, expeditorului

